Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΟΚ) αριθ. 2658/87 σχετικά με την αναστολή, σε αυτόνομη βάση, των δασμών του κοινού δασμολογίου για ορισμένα βιομηχανικά προϊόντα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Τα παρασκευάσματα που παρουσιάζονται με μορφή γέλης προκειμένου να χρησιμοποιηθούν στην ιατρική ή την κτηνιατρική ως λιπαντικά για ορισμένα μέρη του σώματος κατά τη διάρκεια χειρουργικών επεμβάσεων ή ιατρικών εξετάσεων ή ως συνδετικό μέσο μεταξύ του σώματος και των ιατρικών οργάνων κατατάσσονται επί του παρόντος στην κλάση 3824 του Εναρμονισμένου Συστήματος και υπόκεινται σε δασμό 6,5%. Από 1ης Ιανουαρίου 2002, τα προϊόντα αυτά θα υπάγονται στο κεφάλαιο 30 της ΣΟ, μετά τη μεταφορά της ΣΟ στο ΕΣ 2002 (μετά τις τροποποιήσεις της ονοματολογίας που περιλαμβάνονται στο παράρτημα της διεθνούς σύμβασης για το εναρμονισμένο σύστημα περιγραφής και κωδικοποίησης εμπορευμάτων και οι οποίες έχουν εγκριθεί σύμφωνα με τη σύσταση της 25ης Ιουνίου 1999 του Συμβουλίου Τελωνειακής Συνεργασίας). Το κεφάλαιο 30 απαλλάσσεται από δασμούς μετά τις διαπραγματεύσεις του Γύρου της Ουρουγουάης σχετικά με τα φαρμακευτικά προϊόντα. Τα συμβαλλόμενα μέρη της συμφωνίας για το εμπόριο φαρμακευτικών προϊόντων έχουν καταλήξει σε διακανονισμό, ο οποίος προβλέπει την απαλλαγή, σε αυτόνομη βάση, από δασμούς για τα παρασκευάσματα υπό μορφή γέλης είναι προς το συμφέρον της Κοινότητας να επεκταθεί αυτόνομα η εν λόγω απαλλαγή δασμών στα προϊόντα αυτά.

2. Ο μόλυβδος σε ακατέργαστη μορφή, που περιέχει κατά βάρος 0,02 % ή περισσότερο άργυρο και που προορίζεται για καθαρισμό ("μόλυβδος για επεξεργασία"), ο οποίος υπάγεται στον κωδικό ΣΟ 7801 99 10, τυγχάνει δασμολογικής απαλλαγής υπό την προϋπόθεση ότι συντρέχουν ορισμένες προϋποθέσεις για την "τελική χρήση" του. Ο "μόλυβδος για επεξεργασία" που περιέχει αντιμόνιο σαν άλλο στοιχείο που υπερτερεί κατά βάρος υπάγεται στον κωδικό ΣΟ 7801 91 00 και υπόκειται σε δασμό 2,5%. Είναι προς το εμπορικό συμφέρον της Κοινότητας να εφαρμόσει το ίδιο δασμολογικό καθεστώς και στις δύο κατηγορίες "μολύβδου για επεξεργασία", δηλαδή να χορηγήσει αυτόνομη αναστολή δασμού στα προϊόντα που υπάγονται στον κωδικό ΣΟ 7801 91 00.

3. Οι προσομοιωτές για τη συντήρηση αεροσκαφών στο έδαφος που υπάγονται στον κωδικό ΣΟ 9023 00 80 υπόκεινται επί του παρόντος σε δασμό 1,4%. Τα συμβαλλόμενα μέρη της συμφωνίας για το εμπόριο αεροσκαφών πολιτικής αεροπορίας έχουν αποφασίσει να παρέχουν, σε αυτόνομη βάση, δασμολογική απαλλαγή στους εν λόγω τύπους προσομοιωτών για τη συντήρηση αεροσκαφών στο έδαφος αλλά όχι στα μέρη τους.

4. Βάσει των ανωτέρω, προτείνεται να τροποποιηθεί ανάλογα ο κανονισμός (ΕΟΚ) αριθ. 2658/87 του Συμβουλίου.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΟΚ) αριθ. 2658/87 σχετικά με την αναστολή, σε αυτόνομη βάση, των δασμών του κοινού δασμολογίου για ορισμένα βιομηχανικά προϊόντα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής,

Εκτιμώντας τα εξής:

(1) Ο κανονισμός (ΕΟΚ) αριθ. 2658/87 [1] του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο καθιέρωσε μια ονοματολογία εμπορευμάτων, την "Συνδυασμένη Ονοματολογία".

[1] ΕΕ L 256 της 7.9.1987, σ.1, όπως τροποποιήθηκε τελευταία από τον κανονισμό (ΕΟΚ) αριθ. .../2001 (ΕΕ L ..., ../../2001, σ. ...).

(2) Τα παρασκευάσματα που παρουσιάζονται με μορφή γέλης προκειμένου να χρησιμοποιηθούν στην ιατρική ή την κτηνιατρική ως λιπαντικά για ορισμένα μέρη του σώματος κατά τη διάρκεια χειρουργικών επεμβάσεων ή ιατρικών εξετάσεων ή ως συνδετικό μέσο μεταξύ του σώματος και των ιατρικών οργάνων κατατάσσονται, μέχρι την 31 Δεκεμβρίου 2001, στην κλάση 3824 του Εναρμονισμένου Συστήματος και υπόκεινται σε δασμό 6,5%. Από 1ης Ιανουαρίου 2002, τα προϊόντα αυτά θα υπάγονται στο κεφάλαιο 30 της ΣΟ, μετά τη θέση σε ισχύ των τροποποιήσεων της ονοματολογίας που περιλαμβάνονται στο παράρτημα της διεθνούς σύμβασης για το εναρμονισμένο σύστημα περιγραφής και κωδικοποίησης εμπορευμάτων και οι οποίες έχουν εγκριθεί σύμφωνα με τη σύσταση της 25ης Ιουνίου 1999. Το κεφάλαιο 30 απαλλάσσεται από δασμούς μετά τις διαπραγματεύσεις του Γύρου της Ουρουγουάης σχετικά με τα φαρμακευτικά προϊόντα. Τα συμβαλλόμενα μέρη της συμφωνίας για το εμπόριο φαρμακευτικών προϊόντων έχουν καταλήξει σε διακανονισμό, ο οποίος προβλέπει την απαλλαγή, σε αυτόνομη βάση, από δασμούς για τα παρασκευάσματα υπό μορφή γέλης. είναι προς το συμφέρον της Κοινότητας να επεκταθεί αυτόνομα η εν λόγω απαλλαγή δασμών στα προϊόντα αυτά.

(3) Ο μόλυβδος σε ακατέργαστη μορφή, που περιέχει κατά βάρος 0,02 % ή περισσότερο άργυρο και που προορίζεται για καθαρισμό ("μόλυβδος για επεξεργασία"), ο οποίος υπάγεται στον κωδικό ΣΟ 7801 99 10, τυγχάνει δασμολογικής απαλλαγής υπό την προϋπόθεση ότι συντρέχουν ορισμένες προϋποθέσεις που προβλέπονται στον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 [2] του Συμβουλίου περί θεσπίσεως του κοινοτικού τελωνειακού κώδικα. Η επιτροπή του τελωνειακού κώδικα έχει καθορίσει ότι "ο μόλυβδος για επεξεργασία" που περιέχει αντιμόνιο σαν άλλο στοιχείο που υπερτερεί κατά βάρος, υπάγεται στον κωδικό ΣΟ 7801 91 00 και υπόκειται σε δασμό 2,5%. Είναι προς το εμπορικό συμφέρον της Κοινότητας να εφαρμόσει, υπό τις ίδιες συνθήκες, το δασμολογικό καθεστώς που προβλέπεται στον κωδικό ΣΟ 7801 99 10 και στις δύο κατηγορίες "μολύβδου για επεξεργασία".

[2] EE L 253 της 11.10.1993, σ.1, όπως τροποποιήθηκε τελευταία από τον κανονισμό (ΕΚ) αριθ. 993/2001 (EE L 141 της 28.5.2001, σ. 1).

(4) Τα συμβαλλόμενα μέρη της συμφωνίας για το εμπόριο αεροσκαφών πολιτικής αεροπορίας έχουν αποφασίσει να παρέχουν, σε αυτόνομη βάση, δασμολογική απαλλαγή στους εν λόγω τύπους προσομοιωτών για τη συντήρηση αεροσκαφών στο έδαφος δυνάμει του κωδικού ΣΟ 9023 00 80.

(5) Τα μέτρα που προβλέπονται στον εν λόγω κανονισμό συνοδεύονται, ενδεχομένως, από διατάξεις σχετικές με την τελική χρήση. Επομένως, ο κανονισμός (ΕΟΚ) αριθ. 2658/87 πρέπει να τροποποιηθεί ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το Παράρτημα Ι, Μέρος Δεύτερο (Πίνακας Δασμών) του κανονισμού (ΕΟΚ) 2658/87 τροποποιείται ως ακολούθως:

(1) Προστίθεται η ακόλουθη υποσημείωση στη στήλη 3 στον κωδικό ΣΟ 3006 70 00, στο κεφάλαιο 30, στην έκδοση όπως προποποιήθηκε από τον κανονισμό (ΕΚ) αριθ. .../2001 της Επιτροπής [3]:

[3] EE L ... της .../10.2001, σ. 1.

"Δασμός που αναστέλλεται αυτόνομα επ'αόριστον.".

(2) Προστίθεται η ακόλουθη υποσημείωση στη στήλη 3 στον κωδικό ΣΟ 7801 91 00, στο κεφάλαιο 78:

"Δασμός που αναστέλλεται αυτόνομα επ'αόριστον, για τον "μόλυβδο που περιέχει κατά βάρος 0,02% ή περισσότερο άργυρο και που προορίζεται για καθαρισμό (μόλυβδος για επεξεργασία)" (κωδικός TARIC 7801 91 00 10).

Η υπαγωγή στη διάκριση αυτή εξαρτάται από τους όρους που προβλέπονται από τις σχετικές κοινοτικές διατάξεις [βλ. άρθρα 291 έως 300 του κανονισμού (ΕΟΚ) αριθ. 2454/93 της Επιτροπής (ΕΕ L 253 της 11.10.1993, σ. 71) και μεταγενέστερες τροποποιήσεις]."

(3) Προστίθεται η ακόλουθη υποσημείωση στη στήλη 3 στον κωδικό ΣΟ 9023 00 80, στο κεφάλαιο 90 :

" Δασμός που αναστέλλεται αυτόνομα επ'αόριστον, για "προσομοιωτές για τη συντήρηση αεροσκαφών πολιτικής αεροπορίας στο έδαφος" (κωδικός TARIC 9023 00 80 10).

Η υπαγωγή στη διάκριση αυτή εξαρτάται από τους όρους που προβλέπονται από τις σχετικές κοινοτικές διατάξεις [βλ. άρθρα 291 έως 300 του κανονισμού (ΕΟΚ) αριθ. 2454/93 της Επιτροπής (ΕΕ L 253 της 11.10.1993, σ. 71) και μεταγενέστερες τροποποιήσεις]."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Το άρθρο 1, σημείο (1) εφαρμόζεται από 1ης Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Πρόταση κανονισμού του Συμβουλίου περί τροποποιήσεως του κανονισμού (ΕΟΚ) αριθ. 2658/87 σχετικά με την αναστολή, σε αυτόνομη βάση, των δασμών του κοινού δασμολογίου για ορισμένα βιομηχανικά προϊόντα

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Κεφάλαιο 12 άρθρο 120

3. ΝΟΜΙΚΗ ΒΑΣΗ

Άρθρο 26 της συνθήκης

4. ΠΕΡΙΓΡΑΦΗ ΤΗΣ ΔΡΑΣΗΣ

Αυτόνομη απαλλαγή από δασμούς για ορισμένα προϊόντα που υπάγονται στα κεφάλαια 39, 78 και 90 της συνδυασμένης ονοματολογίας.

5. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Μόλυβδος για επεξεργασία

Η απώλεια ίδιων πόρων είναι δύσκολο να υπολογιστεί δεδομένου ότι, υπό τον κωδικό ΕΣ στον οποίο παρεμβάλλεται η νέα αυτή διάκριση, η χρήση του προϊόντος (το οποίο προορίζεται για καθαρισμό) δεν είναι γνωστή. Ωστόσο, η απώλεια μπορεί να εκτιμηθεί ως εξής: με βάση τα εμπορικά στοιχεία που αφορούν το 1999 και το 2000, ο μόλυβδος για επεξεργασία αντιπροσωπεύει κατά μέσο όρο το 92% του εμπορίου μολύβδου (μη καθαρισμένου), ο οποίος είναι διαφορετικός από το μόλυβδο που περιέχει αντιμόνιο. Είναι δυνατό να εκτιμηθεί ότι το εισαγόμενο ποσοστό θα είναι το ίδιο ακόμη και όταν "ο μόλυβδος για επεξεργασία" θα περιέχει αντιμόνιο σαν στοιχείο που υπερτερεί κατά βάρος. Με βάση τα δύο έτη που έχουν αναλυθεί, οι συνολικές εισαγωγές που έχουν πραγματοποιηθεί δυνάμει του κωδικού ΕΣ 7801 91 00 για τον οποίο προβλέπεται η αναστολή, ανέρχονται κατά μέσο όρο σε 11 300 000 ευρώ. Η ετήσια απώλεια ίδιων πόρων (δασμός erga omnes : 2,5%) μπορεί επομένως να εκτιμηθεί, ετησίως, σε λιγότερο από 300 000 ευρώ.

Προσομοιωτές για τη συντήρηση αεροσκαφών πολιτικής αεροπορίας στο έδαφος

Είναι ιδιαίτερα δύσκολο να υπολογιστεί η απώλεια ίδιων πόρων, λαμβανομένης υπόψη της έλλειψης στατιστικών για τα προϊόντα αυτά. Σύμφωνα με τα στοιχεία που έχουν παράσχει τα κράτη μέλη, η ΕΚ θα πρέπει να εισάγει περίπου 5 αεροσκάφη του τύπου αυτού ετησίως, συνολικής αξίας 5 000 000 ευρώ κατά ανώτατο όριο, με επακόλουθη ετήσια απώλεια ίδιων πόρων για τον κοινοτικό προϋπολογισμό 70 000 ευρώ περίπου κατά ανώτατο όριο (έτος 2000. δασμός erga omnes : 1,4%).

Παρασκευάσματα που παρουσιάζονται με μορφή γέλης προκειμένου να χρησιμοποιηθούν στην ιατρική ή την κτηνιατρική ως λιπαντικά για ορισμένα μέρη του σώματος κατά τη διάρκεια χειρουργικών επεμβάσεων ή ιατρικών εξετάσεων ή ως συνδετικό μέσο μεταξύ του σώματος και των ιατρικών οργάνων.

Το προϊόν αυτό δεν εμφανίζεται στις στατιστικές του εξωτερικού εμπορίου. Επομένως, είναι σχεδόν αδύνατο να υπολογιστούν οι απώλειες στον τομέα των ιδίων πόρων, λαμβανομένου υπόψη του εξαιρετικά ειδικού χαρακτήρα του. Ωστόσο, σύμφωνα με τα στοιχεία για το 2000, φαίνεται ότι εισήχθη ποσότητα αξίας 28 000 000 ευρώ για ορισμένους τύπους « προϊόντων και παρασκευασμάτων που χρησιμοποιούνται για φαρμακευτικούς ή χειρουργικούς σκοπούς » του κεφαλαίου 3824 του ΕΣ.

Η γέλη και τα λιπαντικά αυτά αντιπροσωπεύουν ένα μόνο κλάσμα των εν λόγω εισαγωγών, το οποίο μπορεί να εκτιμηθεί κατά ανώτατο όριο σε 5% του αναφερόμενου ποσού, δηλαδή σε 1 400 000 ευρώ, υποκείμενων σε δασμό 6,5%, λαμβανομένων υπόψη των ενδεχόμενων δασμολογικών προτιμήσεων. Η απώλεια εσόδων που προκύπτει μπορεί να εκτιμηθεί σε 100 000 ευρώ ετησίως κατά ανώτατο όριο.

Σύνολο

Για το εν λόγω σχέδιο κανονισμού, η απώλεια των ίδιων πόρων πρέπει επομένως να εκτιμηθεί σε 500 000 ευρώ ετησίως περίπου. Πρέπει να σημειωθεί ότι δεν έχουν ληφθεί υπόψη, για τον υπολογισμό αυτό, οι ενδεχόμενοι μειωμένοι δασμοί λόγω, για παράδειγμα, των δασμολογικών προτιμήσεων. Η σχετική απώλεια των παραδοσιακών ιδίων πόρων θα πρέπει να χρηματοδοτηθεί από τα κράτη μέλη με αύξηση των πόρων ΑΕΠ.

6. ΜΕΤΡΑ ΓΙΑ ΤΗΝ ΠΡΟΛΗΨΗ ΤΗΣ ΑΠΑΤΗΣ

- Εφαρμογή των κανονικών μέτρων δυνάμει του κοινοτικού τελωνειακού κώδικα και, ιδίως, του άρθρου 21.

- Έλεγχοι για τον ειδικό προορισμό ορισμένων από τα προϊόντα που καλύπτονται από τον παρόντα Κανονισμό του Συμβουλίου διεξάγονται σύμφωνα με τις διατάξεις των άρθρων 291 έως 300 του κανονισμού (ΕΟΚ) αριθ. 2454/93 της Επιτροπής για τον καθορισμό ορισμένων διατάξεων εφαρμογής του κοινοτικού τελωνειακού κώδικα.